Eile lõppes juhtimiskonverents. Järjekordne  lollikindlalt kvaliteetne ja sisukas asi.  Kõige enam mõtteainet pakkus mulle Märt Vähi seminar sellest, kuidas inimesi motiveerida.  Kõige alus, nagu ta väitis, on iseenda eesmärkide selgitamine.  Mida ma tahan oma elus saavutada: 1. vaimulikus, 2. isiklikus, 3. perekondlikus, 4. töö-, 5. finantsilises plaanis.  Iga aspekti juures tuleb arvestada 7 sammuga: 1. eesmärkide püstitus, 2. strateegia väljatöötamine, 3. probleemide prognoos, 4. ressursside nägemine, 5. ajaline planeering, 6. suure plaani  koostamine, 7. plaani täitmine.  (Märt Vähi enda sõnul kirjutab ja täiendab ta ise seda "oma elu plaani" pidevalt, kokku on see töö maht tal ca 50 lk arvutis.)    Konverentsi erilistest pärlitest võiks veel esile tuua Marju Lauristini loengut ühiskonna suhtumisest kirikusse ("Millist kirikut on ühiskonnal vaja"), Alar Kilbi loengut ja seminari kiriku osaluse vajadusest ühiskonnas, samuti paneelvestlust Juhan Partsi, Tiit Palu, Hirvo Surva ja Andres Salumiga. Eriline kogemus on ka muidugi  sujuv iga-aastane tiimitöö, mis liidab meie rahvast.  Konverents on oma 5 tegevusaastaga mulle jäädava põntsu pannud - kuna on raske leida paremini korraldatud üritust, tuleb ülejäänud aasta otsa oma kriitilist meelt ohjeldada.